**Corey Perry** (sündinud 14. augustil 1985 Haileyburys Ontarios) on Kanada jäähokimängija, kes mängib NHL-i klubis Edmonton Oilers ründajana paremäärel.

Aastatel 2001–2005 mängis ta Ontario Hockey League'i (OHL) klubis London Knights. 2004–05 põhihooajal oli ta OHL-i suurim väravakütt ja resultatiivseim mängija (47 väravat, 83 väravasöötu), võites Eddie Powers Memorial Trophy. Ta võitis samal hooajal Knightsiga Memorial Cupi. Perry pälvis sel hooajal lisaks liiga silmapaistvamale mängijale antava Red Tilson Trophy, resultatiivseimale paremale ääreründajale antava Jim Mahon Memorial Trophy, väljalangemismängude kõige väärtuslikumale mängijale antava Wayne Gretzky 99 Awardi ja Memorial Cupi kõige väärtuslikumale mängijale antava Stafford Smythe Memorial Trophy.

2003. aastal valis Mighty Ducks of Anaheim ta NHL-i *draft* '​is 28. valikuna. NHL-is debüteeris ta Ducksi meeskonnas hooajal 2005–06.

Ducksis mängis ta kuni 2019. aastani kokku neliteist hooaega. Neist kaheksal hooajal lõi ta põhihooajal liigas vähemalt 25 väravat. 2007. aastal võitis ta klubiga Stanley karika. Individuaalselt oli tema edukaim hooaeg 2010–11, mil ta lõi liigas 50 väravat ja pälvis liiga suurimale väravakütile antava Maurice "Rocket" Richard Trophy. Samal hooajal pälvis ta lisaks liiga väärtuslikumale mängijale antava Hart Memorial Trophy. Hooaegadel 2010–11 ja 2013–14 valiti ta liiga hooaja sümboolsesse koosseisu (*NHL First All-Star Team*).

Hooajal 2019–20 mängis Perry Dallas Starsis. Ta jõudis sel hooajal klubiga Stanley karika finaali, kus kaotati Tampa Bay Lightningile mängudega 2:4. 2020. aasta detsembris sõlmis ta üheaastase lepingu Montreal Canadiensiga. Ka hooajal 2020–21 jõudis ta Canadiensiga Stanley karika finaali, kus tuli taas võtta vastu kaotus Lightningilt.

2021. aasta juulis siirdus Perry Lightningi, sõlmides klubiga kaheaastase lepingu. 2022. aasta Stanley karika väljalangemismängudes sai Perry teiseks mängijaks pärast Marián Hossat, kes on jõudnud Stanley karika finaali kolmel aastal järjest kolme erineva meeskonnaga, ja esimeseks, kes on Stanley karika finaalmängudes löönud värava nelja erineva meeskonna koosseisus. Kuna Lightning kaotas 2022. aasta finaali Colorado Avalanche'ile, sai Perry NHL-i ajaloos esimeseks, kes on kaotanud Stanley karika finaalis kolmel aastal järjest kolme erineva meeskonnaga.

2023. aasta juunis kauples Lightning Perry Chicago Blackhawksi. 2023. aasta novembris lõpetas Blackhawks Perryga lepingu.

2024. aasta jaanuaris sõlmis ta üheaastase lepingu Edmonton Oilersiga.

NHL-i tähtede mängule on Perry valitud aastatel 2008, 2011, 2012 ja 2016.

2005. aastal tuli Perry Kanada kuni 20-aastaste koondisega juunioride maailmameistriks. Aastatel 2010 ja 2014 on ta Kanada jäähokikoondise koosseisus tulnud olümpiavõitjaks ning 2016. aastal maailmameistriks.

Perry on üks vähestest mängijatest, kes on võitnud karjääri jooksul Stanley karika, olümpiakulla ja tulnud maailmameistriks.

Viited
------

1. ↑  "Perry signs two-year, $2 million contract with Lightning". nhl.com. 30.7.2021. Vaadatud 31.10.2021
2. ↑  "Corey Perry loses third Stanley Cup Final in three seasons with three different teams". dknation.draftkings.com. 26.6.2022. Vaadatud 27.6.2022
3. ↑  Clark, Ryan (29. juuni 2023). "Blackhawks acquire Josh Bailey, rights to Corey Perry". *ESPN*. Vaadatud 29. juunil 2023.
4. ↑  "NEWS: Statement from the Chicago Blackhawks on Corey Perry". *www.nhl.com*. 28. november 2023. Vaadatud 28. novembril 2023.
5. ↑  TSN ca Staff (28. november 2023). "Chicago Blackhawks put Corey Perry on waivers for purposes of contract termination". *TSN*. Vaadatud 28. novembril 2023.
6. ↑  "RELEASE: Oilers sign Perry to one-year contract". *NHL.com*. 22. jaanuar 2024. Vaadatud 22. jaanuaril 2024.

Välislingid
-----------

 Corey Perry – pildid, videod ja helifailid Wikimedia Commonsis
* Corey Perry nhl.com lehel
* Corey Perry hockeydb.com lehel

| * v
* r
Edmonton Oilers |
| --- |
| 
**Väravavahid**: Calvin Pickard **·** Stuart Skinner |
| 
**Kaitsjad**: Evan Bouchard **·** Philip Broberg **·** Cody Ceci **·** Vincent Desharnais **·** Mattias Ekholm **·** Oscar Klefbom **·** Brett Kulak **·** Darnell Nurse |
| 
**Ründajad**: Connor Brown **·** Leon Draisaitl **·** Adam Erne **·** Warren Foegele **·** Sam Gagner **·** James Hamblin **·** Dylan Holloway **·** Zach Hyman **·** Mattias Janmark **·** Evander Kane **·** Raphael Lavoie **·** Connor McDavid (C) **·** Ryan McLeod **·** Ryan Nugent-Hopkins **·** Derek Ryan |